Komisijos sprendimas
1993 m. lapkričio 19 d.
dėl Žuvininkystės mokslo, technikos ir ekonomikos komiteto įsteigimo
(93/619/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
kadangi Bendrijos žuvininkystės ir akvakultūros sistemai įgyvendinti yra būtina kvalifikuotų mokslo darbuotojų parama, ypač taikant jūrų ir žuvininkystės biologiją, žvejybos technologiją, žuvininkystės ekonomiką arba panašius dalykus, arba dėl žvejybos ir akvakultūros srityje atliekamo mokslinio tiriamojo darbo reikalavimų;
kadangi tą paramą turėtų teikti Komisijos įsteigtas nuolatinis komitetas;
kadangi Komisijos sprendimu 79/572/EEB [1] su pakeitimais, padarytais Ispanijos ir Portugalijos stojimo aktu, įsteigto dabartinio Žuvininkystės mokslo ir technikos komiteto įgaliojimai dėl to turėtų būti iš dalies atitinkamai pakeisti; kadangi, siekiant, kad būtų užtikrintas aiškumas, tas sprendimas dėl to turėtų būti pakeistas,
NUSPRENDĖ:
1 straipsnis
Šiuo sprendimu Komisija įsteigia Žuvininkystės mokslo, technikos ir ekonomikos komitetą (toliau - Komitetas).
2 straipsnis
1. Komisija gali konsultuotis su Komitetu visais klausimais, susijusiais su nuostatomis, kurios reglamentuoja patekimą į Bendrijos žvejybos zonas ir prieigą prie žvejybos išteklių bei nustato eksploatavimo veiklos vykdymą.
2. Komitetas pagal biologinius, techninius ir ekonominius rodiklius rengia metinę žvejybos išteklių būklės ir žvejybos veiklos plėtros ataskaitą. Jis taip pat teikia žvejybos išteklių būklės ekonominių padarinių ataskaitą.
3. Komitetas kasmet pateikia mokslinio, techninio ir ekonominio tiriamojo darbo reikalavimų ir jo koordinavimo žuvininkystės ir akvakultūros sektoriuje ataskaitą.
4. Komitetas gali atkreipti Komisijos dėmesį į bet kokius šio straipsnio 1, 2 ir 3 dalyse nurodytus klausimus.
3 straipsnis
Komitetą sudaro ne daugiau kaip 28 nariai.
4 straipsnis
Į Komitetą Komisija pasiūlo 2 straipsnio nurodytose srityse kompetentingus aukštos kvalifikacijos mokslo darbuotojus.
5 straipsnis
Komitetas iš savo narių išsirenka pirmininką ir du pirmininko pavaduotojus. Už juos balsuoja paprasta komiteto narių dauguma.
6 straipsnis
1. Komiteto narys, pirmininkas arba pirmininko pavaduotojas renkamas dviems metams. Juos galima rinkti antrai kadencijai. Tačiau Komiteto pirmininko ir pirmininko pavaduotojo negalima vėl iš karto išrinkti, jeigu anksčiau dvi kadencijas iš eilės dvejus metus jie ėjo tas pareigas. Už einamas pareigas nemokamas atlyginimas.
Pasibaigus dvejų metų kadencijai, komiteto nariai, pirmininkas arba pirmininko pavaduotojas eina pareigas tol, kol bus pakeisti arba išrinkti kitai kadencijai.
2. Jeigu komiteto narys, pirmininkas arba pirmininko pavaduotojas nebegali eiti pareigų arba atsistatydina savo noru, likusiai kadencijos daliai pagal aplinkybes jis pakeičiamas pagal 4 arba 5 straipsnio tvarką.
7 straipsnis
1. Bendradarbiaudamas su Komisijos pareigūnais Komitetas gali įsteigti vidaus darbo grupes.
2. Darbo grupių įgaliojimai - teikti Komitetui pranešimus pastarojo nurodytais klausimais.
8 straipsnis
1. Komitetas ir darbo grupės posėdžiauja, jeigu to paprašo Komisijos atstovas.
2. Komiteto ir darbo grupių posėdžiuose dalyvauja Komisijos atstovas, kiti pareigūnai ir atitinkami Komisijos įgaliotiniai.
3. Komisijos atstovas į posėdžius gali kviesti asmenis, kurie ypatingai gerai išmano svarstomą klausimą.
4. Komisija Komitetui ir darbo grupėms teikia sekretoriato paslaugas.
9 straipsnis
1. Savo posėdžiuose Komitetas svarsto klausimus, dėl kurių Komisija prašo pareikšti nuomonę. Po svarstymų nebalsuojama.
Komisijos atstovas, prašydamas Komiteto pareikšti nuomonę, gali nustatyti laiką, per kurį turi būti pareikšta nuomonė.
2. Jeigu prašomai nuomonei vieningai pritaria Komiteto nariai, pastarasis parengia bendras išvadas. Nesant vieningo sutarimo, svarstymo metu pareikštos įvairios nuomonės įrašomos į ataskaitą, už kurios rengimą atsakingas Komisijos atstovas.
10 straipsnis
Pagal Sutarties 214 straipsnio nuostatas, Komiteto nariai neatskleidžia informacijos, kurią sužino dirbdami Komitete, jeigu Komisijos atstovas praneša jiems, kad prašoma nuomonė priskirtina konfidencialiems dalykams.
Tomis aplinkybėmis susirinkimuose dalyvauja tik Komiteto nariai, Komisijos atstovas ir kiti Komisijos pareigūnai bei atitinkami įgaliotiniai.
11 straipsnis
1. Sprendimas 79/572/EEB šiuo sprendimu yra panaikinamas.
2. Žuvininkystės mokslo ir technikos komiteto nariai pagal šio straipsnio 1 dalimi panaikintą sprendimą lieka Komiteto nariais tol, kol pasibaigia jų kadencija.
3. 6 straipsnio nuostatos, pasibaigus šio straipsnio 2 dalyje nurodytų narių kadencijai, taikomos mutatis mutandis.
Priimta Briuselyje, 1993 m. lapkričio 19 d.